b'\n_START_ARTICLE_\nAlthing\n_START_PARAGRAPH_\nAlthing (v island\xc5\xa1\xc4\x8dini Al\xc3\xbeingi, v stari skandinav\xc5\xa1\xc4\x8dini Al\xc3\xbeing) je narodni parlament Islandije. Ustanovljen je bil leta 930 v Thingvellirju, okrog 45 kilometrov oddaljenemu kraju od dana\xc5\xa1nje prestolnice Reykjav\xc3\xadk. Thingvellir je znan po tektonski prelomnici, ki lo\xc4\x8duje Severnoameri\xc5\xa1ko in Evrazijsko plo\xc5\xa1\xc4\x8do. Tudi po zdru\xc5\xbeitvi Islandije z Norve\xc5\xa1ko je do leta 1799 zasedal v tem kraju, zatem je bil za nekaj desetletij ukinjen, znova pa je za\xc5\xbeivel leta 1844 v Reykjav\xc3\xadku.\n_START_SECTION_\nPomen in nastanek\n_START_PARAGRAPH_\nAlthing je bil med 10. in 13. stoletjem n.\xc5\xa1. narodno zborovanje, kjer so se enkrat letno zbrali prebivalci celotne Islandije. Slu\xc5\xbeil je kot politi\xc4\x8dno zborovanje in kot glavni dru\xc5\xbeabni dogodek leta in je razpr\xc5\xa1enemu prebivalstvu omogo\xc4\x8dal ohranjanje, obnavljanje starih in vzpostavljanje novih dru\xc5\xbebenih vezi, za izmenjavo novic in novosti in je predstavljal vezivno tkivo takratne islandske dru\xc5\xbebe. Do za\xc4\x8detka 11. stoletja se je letno odvijal v desetem tednu poletja, kasneje so za otvoritveni dan dolo\xc4\x8dili \xc4\x8detrtek v 11. tednu poletja (18-24 junij)._NEWLINE_Takratni parlament je zaobjemal dve veji oblasti - sodno in zakonodajno. Obe sta se vr\xc5\xa1ili enkrat letno na Althingu. Izvr\xc5\xa1ne veje oblasti do leta 1262, ko je Islandija pre\xc5\xa1la pod Norve\xc5\xa1ko vladavino, niso prakticirali.\n_START_SECTION_\nDo leta 965\n_START_PARAGRAPH_\nZakonodajna veja oblasti je bila v rokah t. i. "pravnega sveta" (l\xc3\xb6gr\xc3\xa9tta). Sestavljalo ga je 39 lokalnih poglavarjev (go\xc3\xb0ar), 8 dodatnih poglavarjev, in en l\xc3\xb6gs\xc3\xb6guma\xc3\xb0ur. Dobesedni prevod njegovega imena je "mo\xc5\xbe, ki govori zakon", oziroma "zakonogovorec". Na vsakem zborovanju je moral javno recitirati vse postopke skup\xc5\xa1\xc4\x8dine hkrati z eno tretjino zakonov. Njegova avtoriteta je bila najvi\xc5\xa1ja in na vsaka tri leta je bil izvoljen iz strani pravnega sveta._NEWLINE_Pravni svet je o vsem odlo\xc4\x8dal z glasovanjem. Njihova funkcija je bila pregled obstoje\xc4\x8dih zakonov in vpeljava novih. Do leta 965 je imel pravni svet tudi sodno funkcijo in je slu\xc5\xbeil kot razsodnik v legalnih sporih na Althingu. Obstajal ni noben zakon, ki bi dolo\xc4\x8dal, da se morajo vsi primeri razre\xc5\xa1evati z njihovo pomo\xc4\x8djo - do tega je pri\xc5\xa1lo le, ko sprti strani pred tem nista uspeli dose\xc4\x8di poravnave. Veliko pogosteje so se spori razre\xc5\xa1evali na lokalni ravni s pomo\xc4\x8djo lokalnih poglavarjev ali drugih posrednikov in so na Althing prispeli le v primeru velikega nesoglasja. Vkolikor je razsodba na lokalni ravni veljala za pravnomo\xc4\x8dno, \xc4\x8de sta se z njo strinjali obe sprti strani, pa je bila odlo\xc4\x8ditev pravnega sveta je dokon\xc4\x8dna in se nanjo ni bilo mo\xc4\x8d prito\xc5\xbeiti. Pravni svet je prav tako imel pravico dovoliti izjeme v obstoje\xc4\x8dih zakonih, \xc4\x8de je razsodil, da je to v nekem primeru pravi\xc4\x8dno._NEWLINE_V ve\xc4\x8dini primerov je bila dosojena kazen finan\xc4\x8dna kompenzacija, ali primer manj\xc5\xa1ega ali polnega izganstva. V primeru manj\xc5\xa1ega izgnanstva je bil kaznenjec iz dru\xc5\xbebe izgnan za tri leta, v primeru polnega pa je \xc5\xa1lo za do\xc5\xbeivljenjsko izgnanstvo, ki je preostanku dru\xc5\xbebe prepovedovalo stik z njim in je vsakemu svobodnemu posamezniku dovoljevalo njegov umor brez legalnih posledic. Same usmrtitve ali zaporne kazni niso prakticirali.\n_START_SECTION_\nPo 965\n_START_PARAGRAPH_\nOkoli leta 965 so bila na Althingu ustanovljena \xc5\xa1tiri okro\xc5\xbeja (fj\xc3\xb3r\xc3\xb0ungar), ki so Islandijo razdelila na severno, ju\xc5\xbeno, vzhodno in zahodno \xc4\x8detrtino. Vzpostavljena so bila \xc5\xa1tiri okro\xc5\xbena sodi\xc5\xa1\xc4\x8da, ki so se razvila iz predhodnih Pomladnih - lokalnih zborovanj, ki so se odvijala vsako leto v mesecu maju na trinajstih lokacijah \xc5\xa1irom Islandije. Pomladna zborovanja so bila dogodek na lokalni ravni in so s pomo\xc4\x8djo lokalnih poglavarjev prav tako slu\xc5\xbeila kot mesto za poravnavo dolgov, manj\xc5\xa1e razsodbe in podobno. Primeri, o katerih ni bilo mogo\xc4\x8de razsoditi na Pomladnih zborovanjih so bili namenjeni na Althing._NEWLINE_Po letu 965 so bila v \xc5\xa1tirih okro\xc5\xbejih vzpostavljena sodi\xc5\xa1\xc4\x8da iz 36 mo\xc5\xbe, 9 za vsako okro\xc5\xbeje. Teh 9 mo\xc5\xbe je na Althingu razsojalo v primerih iz njihovega okro\xc5\xbeja. Da je sodba veljala za pravnomo\xc4\x8dno, so morali odlo\xc4\x8ditve sprejemati soglasno. Okoli leta 1005 je bilo ustanovljeno peto sodi\xc5\xa1\xc4\x8de, ki je delovalo kot neke vrste vrhovno sodi\xc5\xa1\xc4\x8de. Ponovno je bilo sestavljeno iz 48 mo\xc5\xbe, ki so jih dolo\xc4\x8dili lokalni poglavarji in je odlo\xc4\x8dalo o primerih, ki jih \xc5\xa1tiri okro\xc5\xbena sodi\xc5\xa1\xc4\x8da niso uspela razre\xc5\xa1iti. Vsaka izmed sprtih strani je imela pravico zavrniti sodelovanje \xc5\xa1estih mo\xc5\xbe in preostalih 36 je odlo\xc4\x8dalo z ve\xc4\x8dino. \xc4\x8ce je bil rezultat izena\xc4\x8den, so razsodbo dosegli z \xc5\xberebom.\n_START_SECTION_\nKonec neodvisnosti\n_START_PARAGRAPH_\nKo je leta 1262 Islandija padla pod vladavino norve\xc5\xa1kega kralja, se je funkcija parlamenta spremenila. Lokalni poglavarji so izgubili svojo funkcijo, izvr\xc5\xa1na oblast pa je padla v roke kralja in njegovih uradnikov. 36 \xc4\x8dlanov L\xc3\xb6gr\xc3\xa9tte je zakonodajno oblast delilo s krono. Pred sprejemom zakonov je bila potrebna kraljeva odobritev, prav tako pa je kralj potreboval njihov pristanek za uvedbo lastnih. Vlogo l\xc3\xb6gs\xc3\xb6guma\xc3\xb0urja sta zdaj delila dva administratorja.'